বিবাহ বন্ধনে আবদ্ধ হলেন দলিত যুবক ও যুবতী। কিন্তু অগ্নিসাক্ষী রেখে বিয়ের প্রচলিত ধারাকে না মেনে তাঁরা বিয়ে করলেন বাবাসাহেব অম্বেদকরের মূর্তিকে প্রদক্ষিণ করলেন সাতবার! এমনই ঘটনা ঘটেছে মধ্যপ্রদেশের সেহোরে।
একটি সর্বভারতীয় সংবাদ মাধ্যমে প্রকাশিত খবর থেকে জানা যাচ্ছে, দলিত ওই যুবক ও যুবতীর নাম কাল্লু জাতভ ও বিজয়ন্তী রাজোরিয়া। একটি পার্কে অবস্তিত অম্বেদকরের মূর্তিকে প্রদক্ষিণ করেই বিয়ে সারেন তাঁরা। অম্বেদকরের মূর্তির পাশেই অবস্থিত একটি বুদ্ধদেবের মূর্তির সামনে তাঁরা মালা বদল করেন। দু’জনের পরনে ছিল বিয়ের পোশাক। 
কিন্তু কেন এমন করলেন তাঁরা? জানা গিয়েছে, দরিদ্র পরিবারের মেয়েদের বিয়ের জন্য সরকারের বরাদ্দ অর্থ সাহায্য না পেয়েই এমন সিদ্ধান্ত নেন দু’জনে। পাশাপাশি প্রচলিত বিয়ের জন্য যে বিপুল খরচ হয় তার প্রতিবাদেও তাঁরা একটি মেসেজ দিতে চেয়েছেন।

এই বিষয়ে অন্যান্য খবর

বিবাহে নয়া নিয়ম চায় কেন্দ্র, না মানলে প্রতিদিন জরিমানা


জাতভ দাবি করেন, ‘মুখ্যমন্ত্রী কন্যাদান যোজনা’-এর সাহায্য নেওয়ার জন্য তিনি অনেক চেষ্টা করেছিলেন। কিন্তু কোনও লাভ হয়নি। তাই শেষমেশ বিয়ের জন্য এমন এক অভিনব পরিকল্পনা করেন তাঁরা। তবে পরে কয়েকজন সমাজকর্মীর সামনে বিয়ের একটি ছোট অনুষ্ঠান সম্পন্ন হয়। 
সমাজকর্মী নরেন্দ্র খাংরালে জানিয়েছেন, ‘‘দুই পরিবারই অত্যন্ত দরিদ্র। বিয়ের উৎসব করার ক্ষমতা নেই তাঁদের। তাই বিষয়টি আমাদের নজরে আসতেই বিয়েটা সম্পন্ন করার পরিকল্পনা নিই আমরা। খুবই সাধারণ ভাবে বিয়ের অনুষ্ঠান করা হয়, যাতে দুই পরিবারের বিয়ের খরচটা নিয়ন্ত্রণ করা যায়।’’